stanford-oval/wikipedia huggingface dataset:
Iriomote

Iriomote.
Iriomote (jap. 西表島, Iriomote-jima) on Okinawan prefektuurin toiseksi suurin saari Japanissa. Sen pinta-ala on 289 neliökilometriä, mutta asukkaita on vain kaksi tuhatta. Saaren pohjoisrantaa pitkin kulkee tie, joka yhdistää kylät toisiinsa. Liikenne Okinawan pääsaarelta käy lautalla Ishigakista.
Iriomoten ilmasto on subtrooppinen ja merellinen. Kesäkuusta syyskuuhun alueella esiintyy taifuuneja. 90 % saaresta on subtrooppisen viidakon ja mangrovekasvien peitossa. 34 % on julistettu kansallispuistoksi, jossa asuu harvinainen iriomotenkissa.
Amami Ōshima, Tokunoshima, Okinawan pohjoisosa ja Iriomote on Unescon maailmanperintökohde vuodesta 2021.
Aiheesta muualla

Wikimedia Commonsissa on kuvia tai muita tiedostoja aiheesta .
Wonder-Okinawa.jp – Iriomote (englanniksi)
Ishigakin kaupungin turistiopas (Arkistoitu – Internet Archive) (englanniksi)
Hirata Tourism Inc. (Arkistoitu – Internet Archive) (englanniksi)
Diabetes

| Diabetes |
| --- | --- |
 Kansainvälisen diabetesliiton (IDF) vuonna 2007 käyttöön ottama symboli diabetes mellitus -sairauksille.
Luokitus
ICD-10:  E08–E14 ja O24
ICD-9:  250
MedlinePlus:  001214
MeSH:  C18.452.394.750
Huom!:  Tämä artikkeli tarjoaa vain yleistä tietoa aiheesta. Wikipedia ei anna lääketieteellistä neuvontaa.
Diabetes mellitus (DM) on yleisnimi ryhmälle sokeriaineenvaihdunnan sairauksia, jotka aiheuttavat hyperglykemiaa eli veren glukoosipitoisuuden eli verensokerin liiallista nousua. Diabetes mellituksesta käytetään usein lyhyttä muotoa diabetes, kuten myös tässä artikkelissa, vaikka pelkkä ”diabetes” voi viitata myös diabetes insipidukseen. Diabetes mellitus -sairauksia on aikaisemmin myös kutsuttu nimellä sokeritauti.
Esidiabetes eli lievästi kohonnut verensokeri diagnosoidaan silloin, kun veren glukoosipitoisuus on aamulla vähintään 6 mutta alle 7 millimoolia litrassa. Esidiabeteksen kehittyminen varsinaiseksi diabetekseksi kestää yleensä monta vuotta. Yli kolmannes Yhdysvaltojen aikuisväestöstä oli esidiabeetikkoja vuonna 2017. Suomessakin on 700 000 esidiabeetikkoa. Esidiabetes diagnosoidaan verensokerin paastoarvon tai sokerirasituskokeen tuloksen perusteella.
Diabetes mellitus -sairaudet johtuvat usein pääosin kehon heikosta kyvystä reagoida verensokeria laskevaan insuliinihormoniin, heikosta kyvystä tuottaa insuliinia tai molemmista asioista. Insuliinia muodostuu tarpeen mukaan haiman beetasoluissa, joista se erittyy vereen. Pääsyynä voivat olla tosin muutkin hormonit, kuten feokromosytoomakasvaimen aiheuttamassa diabeteksessa ja osin myös raskausdiabeteksessa.
Ihmisillä osa diabeteksista on pysyviä aineenvaihduntasairauksia, kuten tyypin 1 diabetes ja tyypin 2 diabetes. Raskausdiabeteskin on aineenvaihduntaperäinen, mutta paranee raskauden päätyttyä. Osa diabeteksista taas johtuu lääkkeistä. Tästä esimerkki on streptotsosiini, joka on haimaa vaurioittava haimasyöpälääke.
Kullakin diabeteksella on osin omanlaisensa oireet. Diabeteksille yhteiset oireet johtuvat hyperglykemiasta ja siihen liittyviä välittömiä oireita ovat esimerkiksi janoisuus ja runsas virtsaamistarve. Hyperglykemia voi pahentua esimerkiksi hengenvaaralliseksi asidoosiksi. Pitkällä aikavälillä hyperglykemia altistaa vakaville ja elämänlaatua heikentäville elinvaurioille. Se voi johtaa esimerkiksi munuaisten vajaatoimintaan tai sokeuteen. Hyperglykemia lisää siksi kuolleisuutta moniin sairauksiin.
Suomessa diabeteksen eri muotoja potee noin 500 000 ihmistä. Näistä yleisin on tyypin 2 diabetes, jota potee noin 75–80 prosenttia kaikista diabetesta potevista henkilöistä eli diabeetikoista. Tyypin 1 diabetes on toiseksi yleisin ja sitä potee noin 7,5–8 prosenttia Suomen diabeetikoista.
Ihmisten lisäksi diabeteksen eri muotoja voi ilmetä muilla selkärankaisilla. Se voi ilmetä villi- ja kotieläimillä. Jälkimmäisestä esimerkkejä ovat koirat, joilla voi erityisesti ilmetä tyypin 1 diabeteksen kaltainen sairaus, ja kissat, joilla voi ilmetä eritoten tyypin 2 diabeteksen kaltainen sairaus.
Oireet

Kullakin diabeteksen eri muodolla on osin omanlaisensa oireet. Korkea veren glukoosipitoisuus eli hyperglykemia on kuitenkin niille kaikille yhteinen oire ja se aiheuttaa muun muassa runsasjanoisuutta (polydipsiaa), runsasta virtsaamistarvetta (polyuriaa), kehonpainon laskua ja väsymystä. Hyperglykemiassa osa veren glukoosiylimäärästä päätyy virtsaan. Siksi ravintoenergiaa menetetään ja diabetesta poteva voi laihtua ilman ilmeistä syytä. Glukoosiylimäärä aiheuttaa veden ylimääräistä siirtymistä osmoottisesti virtsaan, josta johtuu runsas virtsaamistarve ja janoisuus. Tämä voi johtaa myös nestehukkaan.
Nestehukka yhdessä muiden hyperglykemian aiheuttamien aineenvaihdunnan muutosten kanssa voi altistaa ketoasidoosille tai asidoosille, jossa veressä ei ole merkittäviä määriä ketoaineita. Ketoasidoosissa uloshengitysilmaan päätyy imelältä haisevaa asetonia, josta ketoasidoosi voidaan muun muassa havaita. Molemmat asidoosin muodot ovat hengenvaarallisia ja voivat johtaa esimerkiksi koomaan, aivoödeemaan tai kuolemaan. Eri diabeteksissa voi lisäksi ilmetä liian alhainen veren glukoosipitoisuus eli hypoglykemia. Syynä tähän voi olla liiallinen insuliinivalmisteiden annostelu, joita käytetään eri diabetesten hoitoon.
Oireet > Huonossa hoitotasapainossa olevan diabeteksen seuraukset

Korkea verensokeripitoisuus vaurioittaa vuosien saatossa monia elimiä lisäten kuolleisuutta moniin sairauksiin. Diabetes lisää esimerkiksi infektioalttiutta ja verisuonivaurioita, mikä johtaa esimerkiksi valtimokovettumataudin ja muiden sydän- ja verisuonisairauksien sekä impotenssin riskin lisääntymiseen. Diabetes saattaa aiheuttaa myös Alzheimerin tautia ja muita dementiasairauksia.
Diabetes saattaa johtaa myös:
munuaisvaurioihin eli diabeettiseen nefropatiaan, jossa ilmenee muun muassa proteinuriaa
ääreishermoston vaurioihin eli neuropatioihin, jotka aiheuttavat ihon tunnottomuutta ja voivat aiheuttaa myös hermokipuja
verkkokalvojen vaurioihin eli diabeettiseen retinopatiaan, joka voi johtaa sokeuteen
raajojen huonosti paraneviin haavaumiin, jotka saattavat vaatia jopa raajan amputaation
Tietyt autoimmuunisairaudet ovat muuta väestöä yleisempiä tyypin 1 diabeetikoilla.
Toteaminen

Potilaalla on ehkä diabetes, jos potilaan:
glukoosipitoisuus on veriplasmassa yli 7 mmol/l (millimoolia per litra) 8 tunnin paaston jälkeen.
glukoosipitoisuus on plasmassa yli 11,1 mmol/l 2 tunnin jälkeen siitä, kun on juotu 75 grammaa glukoosia sisältävä neste.
plasman glykatoituneen hemoglobiinin (HbA1c) pitoisuus on yli 48 mmol/mol (millimoolia per mooli).
Lisäksi potilaan virtsassa voi olla tavallista enemmän glukoosia. Tämä voidaan havaita kokeellisesti. Diabetesdiagnoosin varmentaminen ja niiden eri muotojen erottaminen toisistaan vaatii lisäksi oireiden tulkitsemista, potilaan sukulaisten sairauksien selvittämistä tai mahdollisesti geenitestejä.
ICD-10 tautiluokitus

Seuraavassa on diabetes mellitus -sairauksien ICD-10 tautiluokitus:
E08 sairauden aiheuttama diabetes mellitus. Tässä luokituksessa kyseessä voi olla esimerkiksi syöpä tai haimatulehdus.
E09 lääkkeen tai muun aineen aiheuttama diabetes mellitus.
E10 tyypin 1 diabetes mellitus.
E11 tyypin 2 diabetes mellitus.
E12 aliravitsemukseen liittyvä diabetes mellitus.
E13 muun tyypin diabetes mellitus. Tässä luokituksessa kyse voi esimerkiksi olla geenimutaatioiden tai haiman poiston aiheuttamasta diabeteksesta.
E14 määrittämätön diabetes mellitus.
O24 raskausdiabetes.
Kullekin luokitukselle on monia täsmentäviä luokituksia. Esimerkiksi E10.2X merkitsee tyypin 1 diabetesta, jota potevalla on munuaisten vajaatoiminta. Tämä määritellään tarkemmin esimerkiksi koodilla
E10.21, jossa henkilöllä on diabeettinen nefropatia
E10.22, jossa henkilöllä on krooninen diabeteksen aiheuttama munuaisten vajaatoiminta
E10.29, jossa henkilöllä on jokin muu diabeteksen aiheuttama munuaisongelma
Muodot > Tyypin 1 diabetes

Tyypin 1 diabetes on osin perinnöllinen monigeeninen aineenvaihduntasairaus, jossa kehon kyky tuottaa insuliinia heikkenee ja lopulta loppuu kokonaan. Tällöin insuliiniherkät solut eivät ota tehokkaasti sisäänsä verensokeria ja sitä kertyy vereen ylimäärin, jolloin ilmenee hyperglykemia. Tämä sairaus on usein autoimmuunisairaus, jossa keho tuhoaa haiman insuliinia tuottavia beetasoluja. Tyypin 1 diabetes alkaa useimmin 5- tai 15-vuotiaana. Siksi sitä sanotaan joskus virheellisesti lapsuus- tai nuoruusiän diabetekseksi, vaikka se voi alkaa missä iässä tahansa. Siihen ei liity ylipaino ja sitä sairastavien tulee poikkeuksetta aloittaa insuliinin tai sen johdannaisten lääkekäyttö. Tätä potevilla vakavat oireet, kuten ketoasidoosi, ovat yleisempiä kuin tyypin 2 diabetesta potevilla.
Muodot > Tyypin 2 diabetes

Tyypin 2 diabetes on aineenvaihduntasairaus, jossa ilmenee insuliiniresistenssi eli insuliiniherkkien solujen kyky reagoida kehon tuottamaan insuliiniin on heikentynyt. Kun tauti pahenee, usein myös kehon insuliinin tuotto vähenee. Tällöin tyypin 2 diabetes alkaa tapauksesta riippuen muistuttamaan enemmän tai vähemmän tyypin 1 diabetesta. Tyypin 2 diabetes on tämän moninaisuutensa takia oikeastaan joukko sairauksia, joiden aiheuttajatkin ovat moninaisia. Tyypin 2 diabetes on pääosin elintapasairaus. Eritoten ylipaino altistaa sille, mutta myös vanheneminen. Myös perinnölliset tekijät lisäävät merkittävästi alttiutta sairastua. Useita sairaudelle altistavia geenejä tunnetaan eli kyse on monigeenisestä sairaudesta. Tyypin 2 diabetes alkaa yleensä aikuisena. Siksi sitä kutsutaan joskus virheellisesti aikuistyypin diabetekseksi, vaikka se voi alkaa jo lapsenakin. Se alkaa usein hitaasti, eikä vaadi heti insuliinilääkitystä. Varhaisvaiheessa metformiinin kaltaiset lääkkeet voivat riittää hoidoksi. Myös laihduttaminen, liikunnan lisääminen ja muut terveelliset elämäntapamuutoksen ovat tärkeitä hoidon kannalta, mutta voivat myös estää varhaisen tyypin 2 diabeteksen, ns. esidiabeteksen, kehittymisen täydeksi tyypin 2 diabetekseksi. On olemassa tutkimusnäyttöä, että kakkostyypin diabetes voi parantua kokonaan elintapamuutoksin, vaikka käytössä olisi jo runsaatkin insuliiniannokset.
Muodot > Raskausdiabetes

Raskausdiabetes ilmenee raskaana olevilla naisilla ja katoaa raskauden jälkeen. Raskauden aikana istukasta ja muualta kehosta erittyy tavallista enemmän hormoneita, kuten keltarauhashormonia, leptiiniä, kortisolia, istukan somatomammotropiinia ja kasvuhormonia. Nämä aiheuttavat insuliiniresistenssiä, jota äidin insuliinin tuotto ei riitä kumoamaan. Raskausdiabetekseen sairastuminen on todennäköisempää, jos on ylipainoinen. Sen ilmeneminen myös kertoo äidin suuremmasta todennäköisyydestä sairastua tulevaisuudessa tyypin 2 diabetekseen tai tiettyihin sydän- ja verisuonitauteihin. Se myös lisää syntyvän lapsen riskiä sairastua näihin sairauksiin. Raskausdiabetes alkaa yleensä raskauden puolivälissä tai viimeisellä kolmanneksella. Se on kussakin maassa sitä yleisempää, mitä yleisempiä ylipaino ja tyypin 2 diabetes näissä maissa ovat. Maasta riippuen, raskausdiabetes ilmenee noin 1–20 prosentissa kaikista raskauksista.
Muodot > MODY

MODY-oireyhtymät ovat määritelmältään ryhmä lievää tai vakavaa hyperglykemiaa aiheuttavia, yksigeenisiä ja dominantisti periytyviä sairauksia, jotka alkavat alle 30-vuotiaana. Ne ovat kromosomaalisia ja kussakin MODY:ssä vain yhdessä geenissä on jokin mutaatiosta johtuva poikkeama, jonka perusteella kukin MODY luokitellaan. MODY2 ja MODY3 ovat yleisimmät ja kattavat noin 65 prosenttia kaikista MODY-tapauksista. Esimerkiksi MODY2-oireyhtymässä mutaatio on glukokinaasin geenissä. MODY-oireyhtymät kattavat maailmanlaajuisesti arviolta noin 3–5 prosenttia kaikista 10–30-vuotiailla ilmenevistä diabeteksen eri muodoista. Ne saatetaan diagnosoida väärin tyypin 1 diabetekseksi. Potilaan sukuhistoria kuitenkin paljastaa usein selkeän periytyvyyden kaavan, jonka perusteella jotakin MODY-oireyhtymää voidaan epäillä. Epäily voidaan varmentaa geenitestillä.
Muodot > Muut

Edeltävien lisäksi on muita diabetes mellituksen muotoja tai aiheuttajia. Näitä ovat:
insuliiniresistenssiin liittyvät häiriöt:
geneettiset sairaudet, kuten Rabson–Mendenhallin oireyhtymä, Donohuen oireyhtymä ja Köbberling–Dunniganin oireyhtymä
kasvaimet, kuten feokromosytooma, Cushingin oireyhtymää aiheuttavat kasvaimet tai joidenkin muiden hormoneita erittävien rauhasten kasvaimet
beetasolujen tai muuten haiman toimintaan liittyvät häiriöt:
kromosomisairaudet, kuten Wolfram-oireyhtymä (useita muotoja)
mitokondriosairaudet, kuten Wolfram-oireyhtymä (ainakin yksi muoto on mitokondriaalinen), Pearson-oireyhtymä ja Kearns-Sayre-oireyhtymä
muut, kuten kystinen fibroosi, haimatulehdus, haimavaurio tai haiman kirurginen osittais- tai kokonaispoisto
neonataalidiabetes eli synnynnäinen diabetes, joka voidaan jakaa ohimenevään tai pysyvään muotoon. Näiden aiheuttajat ovat geneettisiä.
muut geneettiset sairaudet, joihin liittyy diabetes sekä insuliiniresistenssi tai insuliinin puutos. Esimerkkejä: Prader-Willin oireyhtymä, Downin oireyhtymä, Turnerin oireyhtymä, Klinefelterin oireyhtymä, Bardet-Biedlin oireyhtymä, Alströmin oireyhtymä ja Wernerin oireyhtymä.
infektiot, kuten infektioperäinen hemolyyttis-ureeminen oireyhtymä, sytomegalovirus ja synnynnäinen vihurirokko-oireyhtymä
lääkkeet tai muut aineet, kuten tietyt hylkimisenestolääkkeet (esimerkiksi siklosporiini, sirolimuusi tai takrolimuusi), glukokortikoidit, asparaginaasi, puriminuroni (kauppanimi Vacor), fenytoiini, alfainterferonivalmisteet, diatsoksidi, nikotiinihappo ja streptotsosiini
Esiintyvyys > Suomessa

| Vuosi | Tyyppi 1> Lkm | Tyyppi 1> Naisia % | Tyyppi 2> Lkm | Tyyppi 2> Naisia % | Viite |
| --- | --- | --- | --- | --- | --- |
| 1988 | 14 212 | 41 | 54 281 | 62 |  |
| 1990 | 15 598 | 41 | 65 030 | 60 |  |
| 1992 | 17 007 | 41 | 72 242 | 58 |  |
| 1994 | 18 338 | 41 | 82 801 | 56 |  |
| 1996 | 19 552 | 42 | 94 106 | 54 |  |
| 1998 | 33 596 | 43,8 | 145 395 | 55,2 |  |
| 2000 | 34 512 | 43,3 | 160 206 | 53,9 |  |
| 2002 | 35 615 | 43,1 | 178 373 | 52,6 |  |
| 2004 | 36 926 | 42,7 | 201 368 | 51,0 |  |
| 2006 | 38 598 | 42,3 | 226 969 | 50,6 |  |
| 2007 | 39 575 | 42,1 | 245 257 | 50,1 |  |
Suomessa oli vuoden 2018 lopussa noin 400 000 diagnosoitua diabeetikkoa: noin 50 000 tyypin 1 ja noin 350 000 tyypin 2 diabeetikkoa. Lisäksi arviolta 100 000 suomalaista sairasti tietämättään tyypin 2 diabetesta. Raskausdiabetes taas todettiin 2017 Suomessa 15,6 prosentilla kaikista synnyttäjistä.
Esiintyvyys > Maailmanlaajuisesti

Tyypin 1 ja 2 diabetes ovat yleistyneet maailmanlaajuisesti vuosikymmenten aikana. Esimerkiksi 1980 noin 4,7 prosenttia maailman aikuisväestöstä poti tyypin 1 tai 2 diabetesta ja 2014 vastaava osuus oli 8,5 prosenttia. Nämä sairaudet ovat yleistyneet lähes kaikissa maissa, mutta suhteessa enemmän köyhemmissä ja keskituloisemmissa maissa, kuin rikkaammissa maissa.
Kansainvälisen diabetesliiton (IDF) mukaan tyypin 1 ja 2 diabetes tulevat yleistymään tulevina vuosikymmeninä. Vuonna 2019 maailman väkiluku oli noin 7,7 miljardia. Näistä 5 miljardia oli 20–79-vuotiaita, joista arviolta 463 miljoonaa eli 9,3 prosenttia sairasti tyypin 1 tai 2 diabetesta. 4,1 miljoonaa kuoli tyypin 1 ja 2 diabetesten komplikaatioihin. Taas 2030 maailman väkiluku tulee olemaan 8,6 miljardia. Näistä 5,7 miljardia tulee olemaan 20–79-vuotiaita, joista 578,4 miljoonaa eli 10,2 prosenttia tulee sairastamaan tyypin 1 tai 2 diabetesta. 2045 maailman väkiluku tulee olemaan 9,5 miljardia. Näistä 6,4 miljardia tulee olemaan 20–79-vuotiaita, joista 700,2 miljoonaa eli 10,9 prosenttia tulee sairastamaan tyypin 1 tai 2 diabetesta.
IDF:n arvion mukaan vuonna 2019 lukumäärällisesti eniten tyypin 1 ja 2 diabetesta oli Kiinassa (116,4 miljoonaa diabeetikkoa), sitten Intiassa (77 miljoonaa) ja kolmanneksi eniten Yhdysvalloissa (31 miljoonaa). Väestöön suhteutettuna näitä sairauksia oli 2019 eniten Marshallinsaarilla (30,5 prosenttia väestöstä oli diabeetikkoja), sitten Kiribatilla (22,5 prosenttia) ja kolmanneksi eniten Sudanissa (22,1 prosenttia).
Sanan alkuperä

Diabetes on muinaiskreikkaa. Se tarkoittaa ”päästää läpi” tai pikemminkin ”suppiloa” ja viittaa diabeteksen aiheuttamaan tihentyneeseen virtsaamistarpeeseen. Egyptissä elänyt Apollonius Memfisiläinen käytti sanaa ensi kerran kuvaamaan näitä sairauksia noin vuonna 230 eaa. Mellitus on latinaa ja merkitsee ”hunajaa”. Tämä viittaa diabeteksissa ilmenevään tavallista suurempaan glukoosipitoisuuteen virtsassa, joka saa virtsan maistumaan hunajamaisen makealta. Sanaa ”mellitus” käytti ensi kerran vuonna 1798 sanan ”diabetes” jälkiliitteenä englantilainen kirurgi John Rollo.
Maailmanlaajuinen diabetespäivä

Maailmanlaajuista diabetespäivää vietetään Frederick Bantingin syntymäpäivän, 14. marraskuuta 1891, johdosta marraskuun 14. päivinä vuosittain. Banting löysi insuliinin yhdessä Charles Bestin kanssa. Diabetespäivää vietettiin ensi kerran 1991 ja sen keksi Kansainvälinen diabetesliitto (IDF) ja Maailman terveysjärjestö diabeteksen yleistymisen takia. Yhdistyneet kansakunnat (YK) tunnusti sen viralliseksi muistopäiväksi 2006. Suomessa Diabetesliitto pitää ”valtakunnallisen diabetespäivän” joka marraskuussa ja järjestää opintosuoritukseksi kelpaavia seminaaritapahtumia Helsingissä.
Aiheesta muualla

Kuvia tai muita tiedostoja aiheesta Diabetes Wikimedia Commonsissa
Suomen Diabetesliitto ry
Diabetestutkimussäätiö
Diabetesten käypä hoito -luokitus
Kyoto Encyclopedia of Genes and Genomes (KEGG): Type 1 diabetes mellitus (englanniksi)
Kyoto Encyclopedia of Genes and Genomes (KEGG): Type 2 diabetes mellitus (englanniksi)
Mayo Clinic: Diabetes (englanniksi)
Johns Hopkins Medicine: Facts About Diabetes (englanniksi)
Yhdysvaltain demokraattisen puolueen esivaalit 2024

Yhdysvaltain demokraattisen puolueen esivaalit 2024 alkoivat 23. tammikuuta ja päättyivät 8. kesäkuuta 2024. Ne järjestettiin kaikissa Yhdysvaltain osavaltioissa sekä merentakaisilla alueilla. Esivaaleissa valittiin edustajat elokuussa 2024 pidettävään demokraattien kansalliseen puoluekokoukseen, jossa valitaan puolueen presidenttiehdokas vuoden 2024 presidentinvaaleihin. Istuva presidentti Joe Biden voitti esivaalit, mutta luopui ehdokkuudestaan 21. heinäkuuta 2024.
Ehdokkaat > Luopuneet

Joe Biden 
 Delaware
 Luopui ehdokkuudesta 21. heinäkuuta 2024.
Robert F. Kennedy Jr. 
 Kalifornia
Siirtyi sitoutumattomaksi ehdokkaaksi.
Jason Palmer 
 Maryland
 Luopui Länsi-Virginian esivaalin jälkeen.
Dean Phillips 
 Minnesota
Luopui supertiistain esivaalien jälkeen.
Marianne Williamson 
 Washington D.C. 
 Luopui aluksi Nevadan esivaalin jälkeen, käynnisti kampanjan uudestaan Michiganin esivaalin jälkeen. Luopui uudelleen kaikkien esivaalien jälkeen.
Ehdokkaat > Puoluekokousedustajat

Taulukossa puoluekokousedustajien arvioitu määrä ehdokasta kohti 9. kesäkuuta 2024 mennessä. Enemmistöön vaaditaan 1 968 valitsijamiestä.
| --- | --- |
Joe Biden: 3 886
sitoutumattomat edustajat: 36
Dean Phillips: 4
Jason Palmer: 3
Bartang

Köysisilta Bartangin alajuoksulla.
Bartang (tadžikiksi Бартанг) on Pandžin oikeanpuoleinen sivujoki Tadžikistanin Vuoristo-Badahšanin autonomisella alueella ja Afganistanissa. Sen nimenä on yläjuoksulla Oqbaitalin kylään saakka Oqsu ja keskijuoksulla Ğudarajokeen saakka Murğob. Joen koko pituus on 528 kilometriä (varsinaisen Bartangin 133 kilometriä) ja valuma-alueen laajuus 24 700 neliökilometriä.
Bartang virtaa syvässä laaksossa koko Pamirin läpi. Sen tärkeimmät sivujoet ovat Sulistiq, Oqbaital, Pšarti Ğarbī, Katta-Mardžanai, Langar ja Ğudara. Keskimääräinen virtaus on 129 kuutiometriä sekunnissa. Bartangin varrella sijaitsevat Murğobin ja Xudžandin vesivoimalaitokset.
Alla

| Alla |
| --- | --- |
Nimipäivä:   
– suomenkielinen:  –
– ruotsinkielinen:  –
– ortodoksinen:  –
Muunnelmia:  –
Vastineita eri kielissä:  –
Nimen alkuperä:  taustaltaan moniselitteinen nimi
Infobox OKNimi-testi OK: 
Alla on naisen etunimi, jota käytetään muun muassa Venäjällä. Ortodoksinen kalenteri tuntee tämännimisen, 300-luvulla eläneen goottilaisen marttyyrin.
Venäläisen Alla-nimen (ven. Алла) merkitys ja alkuperä on jäänyt epäselväksi. Alla on myös perinteinen karjalainen naisennimi, joka on yhdistetty nimeen Ella. Virossa ja Ruotsissa Alla-nimeä on puolestaan pidetty Aleksandran lyhentymänä.
Suomessa Alla-nimen tiedetään olleen käytössä jo vuonna 1873. Nykyään se on venäjänkielisellä väestönosalla tyypillinen naisen ensinimi eli ensimmäinen etunimi. Digi- ja väestötietoviraston etunimitilastoon on joulukuun 2024 loppuun mennessä kirjattu noin 1 240 Alla-nimistä naista ja noin 10–50 samannimistä miestä. Miehennimi Alla voi olla muunnelma nimestä Allan.
Nimipäivä

Suomen ortodoksisessa kalenterissa Allalla on aikoinaan ollut nimipäivä 26. maaliskuuta.
Tunnettuja Alloja

Alla Bajanova (1914–2011), venäläinen laulaja
Alla Džiojeva (s. 1949), eteläossetialainen poliitikko
Alla Horska (1929–1970), ukrainalainen taidemaalari ja kansalaisaktivisti
Alla Nazimova (1879–1945), venäläis-yhdysvaltalainen näyttelijä
Alla Pavlova (s. 1952), venäläis-yhdysvaltalainen säveltäjä
Alla Pugatšova (s. 1949), venäläinen laulaja
Alla Tšerkasova (s. 1989), ukrainalainen painija ja olympiamitalisti
Alla Tsuper (s. 1979), valkovenäläinen freestylehiihtäjä ja olympiavoittaja
Alla miehennimenä
Alla Rakha (1919–2000), intialainen tablansoittaja ja elokuvasäveltäjä
Aiheesta muualla

Etunimien taivutus: Alla (Kotimaisten kielten keskuksen verkkojulkaisu)
Pyhä Anna

Anna kolmantena – Leonardo da Vincin maalaus.
Pyhä Anna oli Uuden testamentin apokryfisiin kirjoihin kuuluvan Jaakobin evankeliumin mukaan Neitsyt Marian äiti. On mahdollista, että Marian äidin nimi perustuu aitoon säilyneeseen muistoon. Toisen teorian mukaan se on keksitty profeetta Samuelin Hanna-äidin nimestä. Tarinan mukaan Anna ja hänen miehensä Joakim yrittivät vuosia saada lasta, kunnes enkeli tuli kertomaan, että he saavat tyttären, jolla on Jumalan erikoistehtävä. He veivät tyttären Marian kolmivuotiaana temppeliin opetettavaksi.
Keskiajan taiteessa ”Pyhä Anna kolmantena” (Pyhä Anna itse kolmantena) oli suosittu aihe. Se on kolmen sukupolven kuva, jossa on Anna, Maria ja Jeesus-lapsi. Anna kolmantena on myös Leonardo da Vincin kuuluisa maalaus.
Aiheesta muualla

Kuvia tai muita tiedostoja aiheesta Pyhä Anna Wikimedia Commonsissa
Ánddijá

Ánddijá ja Ánnjá ovat miehen etunimiä. Ne ovat saamelaisia muunnoksia nimestä Andreas, jonka kreikankielinen merkitys on ’miehekäs’ tai ’rohkea’.
Professori Pekka Sammallahden laatimassa pohjoissaamelaisessa nimipäiväkalenterissa Ánddiján ja Ánnján nimipäivä on 30. marraskuuta.
Aiheesta muualla

Nimipalvelu: Tilastotietoa etunimestä Ánddijá, Tilastotietoa etunimestä Ánnjá (Digi- ja väestötietovirasto)
Alehinin puolustus

Alehinin puolustus
on yksi provosoivimpiakenen mukaan? shakkiavauksia. Se on nimetty shakin neljännen maailmanmestarin Aleksandr Alehinin mukaan, joka käytti sitä kahdessa pelissä 1921 Budapestin turnauksessa: pelissä Endre Steineria vastaan (jonka hän voitti) ja toisessa Fritz Sämischia vastaan (joka päättyi tasapeliin). Myös Napoleonin on väitetty käyttäneen avausta ensimmäisenä.
Avaus on huipputasolla harvinainen ja kyseenalaisessakin maineessa, mutta sitä käytetään silloin tällöin yllätysaseena.lähde? Helmikuussa 2008 Morelia-Linares-turnauksessa Magnus Carlsen päihitti Veselin Topalovin käyttäen Alehinin puolustusta.
Alehinin puolustus on hypermoderni, sillä se ei tähtää keskustan hallintaan sotilailla. Mustan ratsu houkuttelee valkean etenemään tempovoitoin keskussotilaillaan. Musta antaa valkean rakentaa laajan sotilaskeskustan, johon hän myöhemmin iskee sivustoidulla lähetillään ja sotilaillaan.
Jatkot > 2.e5

2.e5 on valkean yleisin ja parhaanakinkenen mukaan? pidetty vastaus mustan siirtoon. Tällöin valkea toimii juuri niin kuin musta toivookin, mutta pyrkien säilyttämään sotilaskeskustansa ja käyttämään tilaetua hyväksi. Musta on käytännössä pakotettu vastaamaan siirtoon 2...Rd5, sillä perääntyminen 2...Rg8 ei edistäisi mustan peliä ja valkea olisi saanut kaksi siirtoa ilmaiseksi. 2...Re4 on heikko, sillä siirron 3.d4 mustan ratsu uhkaa jo jäädä lyödyksi siirrolla 4.f3.
Valkean kolmas siirto on yleensä 3.d4, mutta myös 3.c4 ja 3.Rc3 ovat pelattuja.